S-237/2013

Mál þetta, sem dómtekið var í dag, 31. maí 2013, er höfðað af lögreglustjóranum á höfuðborgarsvæðinu með ákæru 26. mars sl., á hendur T-x-x H-x-x B-x-x, kt. 000000-0000, Háaleitisbraut 34, Reykjavík fyrir eftirtalin fíkniefnalagabrot framin miðvikudaginn 11. júlí 2012 í Reykjavík:

1. Í íbúð við Fellsmúla 12, haft í vörslum sínum í sölu- og dreifingarskyni, 59 kannapisplöntur, og að hafa um nokkurt skeið fram til þess dags ræktað greindar plöntur, sem lögregla fann við húsleit.

2. Á heimili sínu við Háaleitisbraut 34, haft í vörslum sínum í sölu- og dreifingarskyni, 55 kannapisplöntur og 1.067,93 g af kannabislaufum, og að hafa um nokkurt skeið fram til þess dags ræktað greindar plöntur, sem lögregla fann við húsleit.

Er talið að brot þessi varði við 2. gr., sbr. 5. og 6. gr., laga um ávana- og fíkniefni nr. 65/1974, sbr. og 4. gr. laganna að því er varðar framleiðslu á kannabis, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Er þess krafist að ákærða verði dæmd til refsingar og til greiðslu alls sakarkostnaðar. Þá er þess krafist að samtals 114 kannabisplöntur og 1.067,93 g af kannabislaufum, sem hald var lagt á, verði gerðar upptækar, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Þá er krafist upptöku á tveimur ræktunartjöldum, sjö gróðurhúsalömpum, tveimur loftblásurum, tveimur loftsíum og þrettán straumbreytum, með vísan til 6. mgr. 5. gr. sömu laga, en þessir munir voru notaðir til framleiðslu kannabisplantnanna.

Verjandi ákærðu krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í nóvember árið 1972. Samkvæmt sakavottorði sem liggur frammi ásamt gögnum málsins hefur ákærða einu sinni gengist undir sátt við lögreglustjórann í Reykjavík með greiðslu sektar fyrir þjófnað, en með dómi frá 12. febrúar 2010 var ákvörðun refsingar hennar, vegna brots gegn 244. gr. almennra hegningarlaga, frestað skilorðsbundið í tvö ár. Með hliðsjón af sakarefni málsins þykir refsing ákærðu hæfilega ákveðin fangelsi í sex mánuði. Rétt þykir að fresta fullnustu refsingarinnar og skal hún falla niður að liðnum tveimur árum haldi ákærða almennt skilorð 57. gr. almennra hegningarlaga nr. 19/1940, með áorðnum breytingum.

Með vísan til lagaákvæða í ákæru eru gerð upptæk samtals 114 kannabisplöntur, 1.067,93 g af kannabislaufum, tvö ræktunartjöld, sjö gróðurhúsalampar, tveir loftblásarar, tvær loftsíur og þrettán straumbreytar. Ákærða greiði 356.424 krónur í sakarkostnað, auk málsvarnarþóknunar skipaðs verjanda síns, H-kvk-ef V-kvk-ef H-kvk-ef héraðsdómslögmanns, 75.300 krónur.

Af hálfu ákæruvaldsins flutti málið S-kk-nf F-kk-nf S-kk-nf, aðstoðarsaksóknari.

B-kvk-nf B-kvk-nf héraðsdómari kveður upp þennan dóm.

D Ó M S O R Ð :

Ákærða, T-x-x H-x-x B-x-x, sæti fangelsi í sex mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Upptæk eru gerð samtals 114 kannabisplöntur, 1.067,93 g af kannabislaufum, tvö ræktunartjöld, sjö gróðurhúsalampar, tveir loftblásarar, tvær loftsíur og þrettán straumbreytar sem lögregla lagði hald á við rannsókn málsins.

Ákærða greiði 356.424 krónur í sakarkostnað, auk málsvarnarþóknunar skipaðs verjanda síns, H-kvk-ef V-kvk-ef H-kvk-ef héraðsdómslögmanns, 75.300 krónur.

B-kvk-nf B-kvk-nf